Eksplozija gasa u Kaliforniji 
U požaru posle eksplozije gasovoda poginulo četvoro ljudi i razoreno nekoliko desetina kuća
Vatrogasci u Kaliforniji ugušuju poslednje ostatke velikog požara nastalog posle eksplozije jednog gasovoda, u kojoj je poginulo četvoro ljudi i razoreno nekoliko desetina kuća. Funkcioneri kažu da je požar izbio sinoć, u gradiću San Bruno nedaleko od San Franciska, pošto je eksplodirao gas iscureo iz oštećenog gasovoda. U eksploziji, koja je za sobom ostavila veliki krater, kao i u požaru posle eksplozije, povređeno je više od 50 ljudi. Komandant lokalne vatrogasne brigade rekao je da su uništene najmanje 53 kuće, a da je još 120 oštećeno. Vršilac dužnosti guvernera Kalifornije, Ejbel Maldonado, koji zamenjuje Arnolda Švarcenegera koji je na putu po Aziji, proglasio je vanredno stanje u pogođenom području. On je taj incident nazvao "užasnom tragedijom". Lokalna gasna kompanija. Pasifik gas end elektrik, potvrdila je da je gasovod oštećen i poslala je ekipe tehničara da zatvore ventile. Ali tehničari nisu mogli da priđu dovoljno blizu mestu eksplozije da bi utvrdili uzrok oštećenja.